Персијски шах Исмаил Сафави, оснивач династије Сафавида (1501-1722), обнављајући Персијско Царство, освојио је 1510. Иран, Фарс, Кереман, Хамадан и Хорасан, и тиме угрозио интересе Турака Османлија који су на те области вршили притисак са запада. Пошто је учврстио власт у Турској, султан Селим Први (1512-1520) одлучио се да заустави експанзију Персије. Персијски шах Исмаил Први, да би га предухитрио, користећи се као непосредним поводом прогоном исламске секте Шиита у Турској, упао је 1514. у Малу Азију, али је 23. августа потучен у бици код Чалдирана, захваљујући турској пешадији и артиљерији. Турци су 5. септембра ушли у Табриз, главни град Сафавида. Због оскудице у храни и непослушности јаничара, Селим Први напустио је Табриз и упутио се на северозапад. Ушао је у Карс, где му се покоравају Грузијци, а затим заузео тврђаву Кема на Еуфрату.